~ 2 ~

[bookmark: _GoBack]







	29		517/2017-4

Bjelovar, 29. prosinca 2017.

R J E Š E N J E

Trgovački sud u Bjelovaru po predsjednici suda Branki Pleskalt, u predstečajnom postupku, poslovni broj 5 St-295/2017, nad dužnikom VOĆNJAK društvo s ograničenom odgovornošću za proizvodnju i usluge, Bjelovar, Matice hrvatske 4/I, OIB 52871551229, MBS 030104368, kojeg zastupaju punomoćnici odvjetnik Ivan Župan iz Zagreba i Melita Babić iz Bjelovara, odvjetnici iz Zajedničkog odvjetničkog ureda Ivan Župan i Melita Babić, odlučujući o zahtjevu dužnika za izuzeće postupajućeg suca, na temelju odredbe čl. 5. st. 2. Sudskog poslovnika i čl. 74. Zakon o parničnom postupku, 29. prosinca 2017. godine

r i j e š i o   j e

Odbija se zahtjev dužnika VOĆNJAK d.o.o. iz Bjelovara za izuzeće sutkinje ovog suda Marije Petrine Kubice u stečajnom predmetu poslovni broj 5 St-295/2017.

Obrazloženje

Dužnik VOĆNJAK d.o.o. iz Bjelovara podnio je 28. prosinca 2017. zahtjev za izuzeće sutkinje Marije Petrine Kubice u predmetu ovog suda poslovni broj St-295/2017.

U obrazloženju zahtjeva za izuzeće sutkinje Marije Petrine Kubice u predstečajnom postupku nad dužnikom VOĆNJAK d. o. o. iz Bjelovara podnositelj zahtjeva navodi da isti temelji na odredbi čl. 71. st. 7.  i čl. 72. ZPP-a.

U zahtjevu navodi da je sudac nastavio s postupanjem unatoč tome što je on, dužnik, 29. studenoga 2017. izjavio žalbu protiv rješenja posl. br. St-295/2017-22 od 21. studenoga 2017. kojim je odbačen njegov prijedlog za ponavljanje postupka.

Nadalje, u zahtjevu navodi da je signifikantna i zasigurno indikativna brzina kojom sud zakazuje ročišta u ovoj pravnoj stvari, kao i brzina kojom se odbijaju i/ili odbacuju svi prijedlozi dužnika te da je očigledno kako se nastavlja s postupanjem unatoč žalbi koju je dužnik podnio. Stoga, da je on dužnik mišljenja da je takav način postupanja krajnje upitan s aspekta pravne sigurnosti i ravnopravnosti svih pri primjeni prava, da je takav način postupanja naprosto nezakonit, radi čega smatra da kod suca postoje okolnosti koje dovode u sumnju njegovu nepristranost
Nadalje, ističe kako je daljnji i dodatni razlog podnošenja zahtjeva za izuzeće što je sutkinja bezrazložno odbila dužnikov zahtjev za rezrješenje predstečajnog povjerenika Perice Medakovića. Navodi da je u tom zahtjevu decidirano naveo brojne okolnosti koje ukazuju na nezakonitost rada predstečajnog povjerenika, a da je sutkinja odbila njegov zahtjev kao neosnovan. Prema njegovom mišljenju i to ukazuje na pristranost suca u postupku i to na njegovu štetu.

Dužnik smatra kako su prethodno navedeni razlozi za izuzeće sutkinje takve naravi da je potrebno zastati s postupanjem i poduzimanjem daljnjih radnji, jer da u konkretnom slučaju ne postoji niti jedna radnja za koju postoji opasnost od odgode, a da je ujedno evidentno postojanje opravdanih i utemeljenih razloga za izuzeće sutkinje.
U svom zahtjevu za izuzeće dužnik ističe da je nužno provesti i test razmjernosti te utvrditi je li postoji osnova tj. zakonska mogućnost za postupanje uredujućeg suca, odnosno da je nužno zastati s postupkom sve dok se u redovnom postupku sukladno ZPP-u ne odluči o tom zahtjevu.
 
U skladu s odredbom čl. 74. ZPP-a prije donošenja rješenja o izuzeću zatražena je izjava od sutkinje Marije Petrine Kubice čije se izuzeće traži te je izvršen uvid u spis ovog suda posl. br. St-295/2017. U svojoj izjavi sutkinja Marija Petrina Kubica navodi da smatra da zahtjev za izuzeće nije osnovan, jer ne postoje okolnosti koje dovode u sumnju njezinu nepristranost. Postupak provodi nepristrano, primjenom odredaba Stečajnog zakona. Sutkinja navodi da je točno da je nakon izjavljene žalbe na rješenje posl. br. St-295/2017-22 od 21. studenoga 2017., kojim je odbačen prijedlog dužnika za ponavljanje postupka, nastavila s radom, budući da je odredbom čl. 19. st. 3. Stečajnog zakona propisano da žalba ne odgađa provedbu rješenja. Napomenula je, da je Visoki trgovački sud Republike Hrvatske rješenjem posl. br. Pž-7469/2017 odbio kao neosnovanu žalbu dužnika i potvrdio rješenje ovog suda od 21. studenoga 2017.

U odnosu na navod dužnika da je signifikantna i zasigurno indikativna brzina kojom sud zakazuje ročište u ovoj pravnoj stvari, kao i brzina kojom se odbijaju i/ili odbacuju svi prijedlozi dužnika, sutkinja je izjavila da je na ročištu 7. prosinca 2017.  sud prihvatio prijedlog dužnika za odgodom ročišta radi izmjene plana restrukturiranja, sukladno odredbi čl. 60. st. 2. Stečajnog zakona i iduće ročište odredio za 28. prosinca 2017., iako je citiranom zakonskom odredbom propisana odgoda na rok od 15 dana. Zbog navedenog, sutkinja smatra da se nikako ne može govoriti o postupanju na štetu dužnika.

O prijedlozima dužnika sud je odlučivao imajući u vidu odredbu čl. 11. st. 2. Stečajnog zakona kojom je propisana hitnost predstečajnih i stečajnih postupaka.

U odnosu na navod dužnika da je odbila kao neosnovan zahtjev za razrješenje predstečajn0g povjerenika, a da pri tom nije dala valjane i dostatne razloge, sutkinja je izjavila da je dužnik u tom postupku dva puta stavio zahtjev za razrješenje povjerenika predstečajne nagodbe  Perice Medakovića. O prvom zahtjevu odlučeno je rješenjem posl. br. St-1339/2016-21 od 10. studenoga 2016., protiv kojeg je dužnik (s nekolicinom vjerovnika) podnio žalbu, koja je odbijena rješenjem Visokog trgovačkog suda Republike Hrvatske, posl. br. Pž-8049/2016-2 od 7. prosinca 2016. O drugom zahtjevu, stavljenom podneskom od 27. ožujka 2017. sud je odlučio rješenjem posl. br. St-295/2017-4 od 24. srpnja 2017., protiv kojeg dužnik nije uložio žalbu.

Zahtjev za izuzeće nije osnovan.

Odredbom čl. 71. ZPP-a propisani su razlozi zbog kojih stranka može tražiti izuzeće suca. Iz sadržaja podnesenog zahtjeva za izuzeće proizlazi da stečajni vjerovnik traži izuzeće sutkinje Marije Petrine Kubice jer smatra da postoje druge okolnosti koje dovode u sumnju njezinu nepristranost, a što je propisano razlogom za izuzeće u  odredbi čl. 71. toč. 7 ZPP-a.

Odlučujući o zahtjevu za izuzeće sutkinje Marije Petrine Kubice u predstečajnom postupku ovog suda, posl. br. St-295/2017, nad dužnikom VOĆNJAK d.o.o. iz Bjelovara, koji zahtjev podnositelj temelji na odredbi čl. 71. st. 7. ZPP-a, izvršen je i uvid u navedeni spis.

Na temelju izjave sutkinje Marije Petrine Kubice date u skladu s odredbom čl. 74. st. 4 ZPP-a kao i uvida u navedeni spis ovog suda u kojem se vodi predstečajni postupak nad dužnikom VOČNJAK d.o.o. iz Bjelovara, zaključila sam da okolnosti navedene u  zahtjevu za izuzeće ne predstavljaju razlog za izuzeće propisan odredbom čl. 71. st. 7 ZPP-a, jer je sutkinja u svemu postupala u skladu sa zakonom.

Kako nisam utvrdila da bi postojale neke druge okolnosti koje bi dovele u sumnju nepristranost suca, zahtjev za izuzeće je odbijen te je riješeno kao u izreci, na temelju odredbe čl. 74.  ZPP-a, u svezi s odredbom čl. 9 Stečajnog zakona.

P r e d s j e d n i c a

Branka Pleskalt, v. r.





POUKA O PRAVNOM LIJEKU:Protiv ovog rješenja nije dopuštena posebna žalba (čl. 74. st. 6. Zakona o parničnom postupku).



